Reykjavíkurframboðið X-E hefur lagt fram kæru á Stöð 2 til útvarpsréttarnefndar og telur fjölmiðilinn hafa brotið 9. gr. útvarpslaga . Krafist er tafarlausrar úrlausnar útvarpsréttarnefndar með tilliti til sveitarstjórnarkosninganna á morgun . Í tilkynningu frá Reykjavíkurframboðinu segir , að Stöð 2 bjóði 5 framboðum til kosningaumræðu á viðkvæmum tíma en útiloki þrjú framboð frá umræðunni . Þetta telji framboðið skýlaust brot þar sem sé tiltekið að öll sjónarmið í umdeildum málum eigi að fá umfjöllun . „ Reykjavíkurframboðinu þykir lýðræðishallinn alveg yfirdrifinn nú þegar . Ný framboð eru að keppa við flokka um athygli sem að fá 300 milljónir á hverju ári til að viðhalda völdum sínum , " segir í tilkynningunni . Oddvitar fimm stærstu stjórnmálaflokkanna í Reykjavík munu koma fram í umræðuþætti á Stöð 2 í kvöld . Freyr Einarsson , fréttastjóri Stöðvar 2 , sagði við mbl.is í vikunni að fulltrúar minni flokkanna muni fá að koma sínum sjónarmiðum á framfæri í innslögum í þættinum .